**Да си част от Програма за училища посланици на ЕП е предизвикателство, чест и отговорност**

Програмата има за цел да насърчава най-младите европейци да опознаят Европейския парламент, да се „включат“ чрез симулирани заседания в работата му и дори да „гласуват“ неговите резолюции. Чрез нея ученици от училища във всички страни-членки на ЕС прекарват 1 ден в Европейския парламент в Страсбург, където участват в симулация на неговата работа, разискват и разиграват гласуване по въпроси от интерес за Европейския съюз в рамките на „Младежкия европейски парламент“.

По време на своя парламентарен ден в Страсбург, на 25.10.2019г. около 500 европейски ученици участваха в „заседания на комисиите“ и в „пленарни заседания“, разискваха и гласуваха резолюции, като разискванията се водеха основно на френски и английски език. От мига, в който пристигнахме в ЕП в Страсбург / сграда ,,Луиз Вайс”/, ние младшите посланици на ПГИТ,,Алеко Константинов” – гр.Велинград / 20 момичета и момчета от 10,11 и 12 клас/ станахме част от многоезичните работни групи, сблъскахме се с многообразието на различните етнически и лингвистични особености. В началото заехме местата на европейските депутати и бяхме приветствани от г-н Rainer Wieland – заместник - председател на ЕП, от ЕНП Германия, Roza Thun – евродепутат, EНП Полша/Християндемократи/, Sophie le Rues – администратор в ЕП. Програмата включваше още представяне на държавата и училището в рамките на 1мин. Стефка Марова, ученичка от 12е клас, спец.,,Икономическа информатика” убедително, на английски език презентира нашата гимназия. Разпределени в шест групи ние разисквахме въпроси, свързани с бъдещето на Европа: околна среда и възобновяема енергия; сигурност и права на човека; миграция и интеграция; младежка заетост; алкохол, наркотици и легализацията им. Учителите, старши посланици на ЕП, се включиха в дискусии със свои колеги от другите страни.

Чрез необикновения урок на този ден ние подкрепихме европейското гражданско образование и с дължимото уважение към културните и езиковите различия между държавите членки, допринесохме за развитието на европейско съзнание.

 .

Днес е по-важно от всякога младите хора от европейските страни не само да познават, но и да сме въвлечени в процеса на вземане на решения, в избора и отговорностите, което ни прави част от демократичния живот на Европа. Опитвайки се да вземем важни решения за своя собствен живот, в търсенето на личната си посока, ние участвахме в европейския дебат и изпитахме „на живо“ уникалността и многообразието на това да си гражданин на ЕС.